Centre commercial Porte Jeune

S’ Centre commercial Porte Jeune [pɔʁt ʒœn] (ìm Àlltàg sajt maa-n-aifàch „Porte Jeune“ odd’r kurz „PJ“) ìsch a Iikàuifszäntrum ìm Jung-Tor-Viartel z’ Mìlhüüsa. ’S lììgt àm Füass vum Öiropàturm àn dr Dentschaschtrooss. ’S zeehlt äbb 30 Gschafter un ziag jeedsjoohr mehr àss 4 Millioona Kunda àà. wu ’s ìsch S’ Iikäufszäntrum Porte Jeune befìndet sìch ìm Jung-Tor-Viartel ìm Süüda vum Schtàdtbezirk Europe – Näijer Bäcka, grààd àn dr Grànz vum Mìlhüüser Schtàdtzäntrum. ’S lììgt àm Dentschaschtrooss 1, àm Füass vum Öiropàturm, em heechschta Hoochhüüs vu Mìlhüüsa. Grààd vorna àm Iigàng vum Zäntrum ìsch d’ Tràmschtàzioon Porte Jeune, wu àlla dräi Linia vum Mìlhüüser Tràm so wia dr Tràm-Train fàhra. Uff dr àndra Sitta vu dr Schtàzioon fàngt d’ Wìldamànnsgass ìm Schtàdtzäntrum àà. Grààd hìnter àm Porte Jeune, àm Ààfàng vu dr Rue de Metz, lììgt dr ehamààliga Iikàuifszäntrum Centre Europe. Gschìcht Àn dr Schtälla vum Porte Jeune ìsch sallamols a groossa Täkschtilfàwrìk vu dr Kompànii Schlumberger gsìì. Ànna 1955 ìsch d’ Fàwrìk vu dr Schtàdt Mìlhüüsa ìwwernumma worra, un ìn da Joohra 1960 ìsch sa àbgrìssa worra. Doo hàt ma dr Öiropàturm un dr Place de l’Europe bàuia. Dr Plàtz hàt ma ànna 2007 àbgrìssa, fìrs Iikàuifszäntrum Porte Jeune bàuia. Mìt’m Bàui vum Iikàuifszäntrum Porte Jeune ìsch s’ Mìlhüüser Schtàdtzäntrum wììder àttràktiv worra. Naamlig sìnn ìm Mìlhüüser Schtàdtrànd dräimol so vììl Gschafter gsìì àls ìm Schtàdtzäntrum. Mìt’m näija-n-Iikàuifszäntrum hàt ma-n-àui nàdììrlig dr Place de l’Europe wälla ärsätza, dänn’r hàt kää Ärfolg ghàà un ìsch oft mänschalaar gsìì. Schun ìm Joohr 2003 ìsch fìrs Iikàuifszäntrum dr frànzeescha Bàuitrààger Altarea Cogedim gwählt worra. Fìr d’ Bàuiplànzaichnung hàt maa-n-a Wättbewarb orgànisiart, wu 32 Kàndidààta mìtgmàcht hann. S’ Wättbewarb hàt dr Pàriiser Àrkitäcktbüroo Reichen & Robert gwunna. Dr Grundschtai ìsch ìm Septamber 2007 gsätzt worra. Dr Bàui vum Zäntrum hàt äbb 44 Millioona Euro koschta —65 % vu dr Koschta hàt d’ Altarea bezàhlt, s’ Raschtla hàt d’ frànzeescha Depositakàssa ìwwernumma. S’ Iikàuifszäntrum Porte Jeune ìsch àm 15. Oktoower 2008 gäffnet worra. Maa hàt a jaahrliger Umsàtz vu 70 Millioona Euro ärwàrtet. Ìn da äärschta zehn Joohra hàt àwwer s’ Iikàuifszäntrum kää voller Ärfolg ghàà: 12 odd’r 13 vu da 47 Gschaftsschtälla sìnn laar blìewa —dàs ìsch a Flächa vun äbb 3.500 Kwàdràtmeeter, wo nìt benutzt worra-n-ìsch. Ìm Nowamber 2018 ìsch s’ Zäntrum vu dr Société des Grands Magasins (SGM) üss Lyon ìwwernumma worra. s’ Gebäi un d’ Iirìchtunga S’ Gebäi vum Iikàuifszäntrum Porte Jeune hàt dr frànzeescha Bàuiplànzaichner Bernard Reichen vum Pàriiser Àrkitäcktbüroo Reichen et Robert zaichent. Doo drbii hàt àui dr Schtroossburjer Àrkitäcktbüroo TOA Architectes Associés mìtgmàcht. S’ Gebäi hàt d’ Form vu’ma Wìnkel un ìsch wia dr Sockel vum Öiropàturm. S’ hàt a fütürìschta, tìrkischroota un griana Fàssàda —s’ Root ärìnnert àns Mìlhüüser Täkschtil. S’ Iikàuifszäntrum hàt zwai Schtäck fìr a Gsàmtflächa vun 18.820 Kwàdràtmeeter. Ìm Kallergschoss ìsch a groosser Pàrkplàtz mìt äbb 1.400 Schtällplatz, wo vu dr Gsällschàft Indigo bewìrtschàftet wìrd. Dr Iifàhrt vum Pàrkplàtz lììgt àm Ààfàng vu dr Rue d’Anvers. Naawa-n-em Pàrkplàtz ìsch a koschtapflìchtiger Fàhrràdàbschtällplàtz —dàs ìsch dr äärscht Cyclopark z’ Mìlhüüsa gsìì. Üsserdam ìsch ìm Iikàuifszäntrum a Kabinä, wo fräi züaganglig ìsch. Gschafter Ìm Zäntrum Porte Jeune kààt maa vor àllem Klaider, Üssrìschtung un Verziarunga kàuifa, wia zem Baischpìel biim Nike Factory Store, Primark, New Yorker, Nature et Découvertes, Søstrene Grene un Monoprix. Vorhar ìsch àui a Gschaft vu dr nàzionààla Büachgmainschàft France Loisirs gsìì. Ìm Iikàuifszäntrum kààt maa-n-àui assa, wia zem Baischpìel bii dr lokààla Bäckaräijakätta Poulaillon odd’r biim Fast-Food-Gàschthüüs KFC. Ànna 2014 hàt maa-n-ìm Iikàuifszäntrum a Schportshàlla gäffnet. S’ Iikàuifszäntrum hàt a jaahrliger Umsàtz vun äbb 33 Millioona Euro. Kundschàft Jeedsjoohr kumma-n-äbb 4,4 Millioona Litt uff Porte Jeune. D’ Kunda kumma hàuiptsachlig vu dr Mìlhüüsergejend, àwwer ’s sìnn àui Kunda-n-üss Diitschlànd, bsunders àn da Wuchanander un àn da diitscha Fiirtiga. Weblìnks D’ offiziälla Websitta vum Iikàuifszäntrum Porte Jeune (frànzeesch) S’ Iikàuifszäntrum Porte Jeune uff dr Websitta vu dr Société des Grands Magasins (frànzeesch) S’ Iikàuifszäntrum Porte Jeune uff dr Websitta vu dr elsassischa Journal des sorties (frànzeesch) S’ Gebäi vu La Porte Jeune bii Structurae (frànzeesch, hoochdiitsch) Ainzelnoohwiisa